**A FORMACIÓN DOS USUARIOS PROFESIONAIS DE PRODUTOS FITOSANITARIOS**

**Como obter o carné de manipulador de produtos fitosanitarios ?**

1. **Primeira emisión do carné** os usuarios profesionais interesados en obter o carné, deberán ter superado o curso do nivel correspondente:

* **Curso de carné básico**: 25 horas
* **Curso de carné cualificado**: 60 horas

1. **Curso Ponte Básico-Cualificado**: 35 horas. Para persoas que queiran obter o carné de nivel cualificado tendo xa o carné de nivel básico.
2. **Validación:** para as persoas que acrediten unha formación equivalente á que recolle o Real Decreto 1311/2012.
3. **Renovación do carné**: Para obter a renovación do carné, será preciso:

* **Carné de nivel básico**: a realización dun curso de formación de 5 horas de duración: 3 de contido teórico e 2 de contido práctico.
* **Carnés de nivel cualificado:** precisará da realización dun curso de formación de 7 horas de duración: 3 de contido teórico e 4 de contido práctico.

**Onde facer os cursos na comunidade autónoma de Galicia?**

A formación na nosa Comunidade Autónoma pode ser impartida polas unidades da propia Consellería de Medio Rural ou polas entidades colaboradoras que estean autorizadas pola Consellería de Medio Rural.

* As unidades da Consellería de Medio Rural que imparten cursos son principalmente: As oficinas agrarias comarcais e os centros de formación e experimentación agraria.
* As entidades colaboradoras son aquelas que están inscritas no Rexistro de entidades colaboradoras da Consellería do Medio Rural para a realización de actividades de formación continua e transferencia de tecnoloxía en materia agraria.

Para coñecer ás entidades colaboradoras da Consellería do Medio Rural pode consultar no enderezo web :

<http://www.medioruralemar.xunta.es/areas/investigacion_e_formacion/formacion_continua/>

**Como e cando facer as solicitudes dos cursos?**

* Se opta por facer un curso organizado pola consellería será necesario presentar unha solicitude acompañada do documento de identificación fidedigno (DNI, carné de conducir, pasaporte) e acreditar o pagamento das taxas correspondentes.

O impreso de solicitude pódese pedir na Oficina Agraria Comarcal máis cercana a seu lugar de residencia ou en calquera das outras unidades que imparten esta formación.

* Se opta por facer un curso cunha entidade colaboradora deberá poñerse en contacto directamente coa mesma. Os contactos destas entidades pódense atopar na páxina web da consellería no apartado de Formación Continua- Rexistro de prestadores de servizos de formación agroforestal.

**O prazo para facer as solicitudes dos cursos está aberto ao longo de todo o ano.**

**Para máis información pode acudir á súa Oficina Agraria Comarcal , Centros de Formación e Experimentación Agroforestal, servizo de Formación Agroforestal e servizos provinciais**

[**http://www.medioruralemar.xunta.es/areas/investigacion\_e\_formacion/formacion\_continua/**](http://www.medioruralemar.xunta.es/areas/investigacion_e_formacion/formacion_continua/)